b'\n_START_ARTICLE_\nMatti Pellonp\xc3\xa4\xc3\xa4 (tuomari)\n_START_PARAGRAPH_\nMatti Paavo Pellonp\xc3\xa4\xc3\xa4 (s. 4. huhtikuuta 1950 Kankaanp\xc3\xa4\xc3\xa4) on korkeimman hallinto-oikeuden hallintoneuvos. Pellonp\xc3\xa4\xc3\xa4 on toiminut aiemmin Helsingin yliopiston kansainv\xc3\xa4lisen oikeuden professorina ja Euroopan ihmisoikeustuomioistuimen tuomarina. Korkeimpaan hallinto-oikeuteen h\xc3\xa4net nimitettiin vuonna 2005, mutta h\xc3\xa4n oli teht\xc3\xa4v\xc3\xa4st\xc3\xa4 virkavapaalla vuoden 2006 loppuun asti._NEWLINE_Koulutukseltaan Pellonp\xc3\xa4\xc3\xa4 on oikeustieteen tohtori Helsingin yliopistosta. H\xc3\xa4nen v\xc3\xa4it\xc3\xb6skirjansa Expulsion in International Law: A Study in International Aliens Law and Human Rights with Special Reference to Finland vuodelta 1984 k\xc3\xa4sitteli ulkomaalaisen karkottamista kansainv\xc3\xa4lisess\xc3\xa4 oikeudessa. Pellonp\xc3\xa4\xc3\xa4 on suorittanut my\xc3\xb6s Master of Laws -tutkinnon Toronton yliopistossa vuonna 1979._NEWLINE_Pellonp\xc3\xa4\xc3\xa4 on aiemmin toiminut lis\xc3\xa4ksi ylim\xc3\xa4\xc3\xa4r\xc3\xa4isen\xc3\xa4 tuomarina KHO:ssa, lains\xc3\xa4\xc3\xa4d\xc3\xa4nt\xc3\xb6neuvoksena oikeusministeri\xc3\xb6ss\xc3\xa4 sek\xc3\xa4 Yhdysvaltain ja Iranin v\xc3\xa4lisen kansainv\xc3\xa4lisoikeudellisen v\xc3\xa4litystuomioistuimen (Iran\xe2\x80\x93United States Claims Tribunal) lakimiehen\xc3\xa4. Ennen Euroopan ihmisoikeustuomioistuimen organisaatiouudistusta Pellonp\xc3\xa4\xc3\xa4 toimi vuosina 1990\xe2\x80\x931999 tuomioistuimen yhteydess\xc3\xa4 toimineen Euroopan ihmisoikeustoimikunnan suomalaisj\xc3\xa4senen\xc3\xa4._NEWLINE_YK:n p\xc3\xa4\xc3\xa4sihteeri nimitti toukokuussa 2007 Matti Pellonp\xc3\xa4\xc3\xa4n johtokuntaan perustamaan rekisteri\xc3\xa4 Israelin turva-aidan aiheuttamista vahingoista. Riippumaton kolmihenkinen johtokunta m\xc3\xa4\xc3\xa4rittelee rekisterin s\xc3\xa4\xc3\xa4nn\xc3\xb6t ja toimintamuodot ja hallinnoi perustamisen j\xc3\xa4lkeen sen toimintaa. Rekisteri perustetaan Wieniin.'